REPUBLIKA SRBIJA

NARODNA SKUPŠTINA

Odbor za evropske integracije

20 Broj: 06-2/25-18

7. mart 2018. godine

B e o g r a d

**ZAPISNIK**

**TRIDESETTREĆE SEDNICE ODBORA ZA EVROPSKE INTEGRACIJE**

**NARODNE SKUPŠTINE REPUBLIKE SRBIJE**

**PONEDELjAK, 5. MART 2018. GODINE**

 Sednica je počela u 15.05 časova.

 Sednici su prisustvovali predsednik Odobra za evropske integracije Nenad Čanak i članovi Odbora Vesna Marković, Milimir Vujadinović, Dušica Stojković, Zvonimir Đokić, Dragan Šormaz, Aleksandar Stevanović, Gordana Čomić, Muamer Bačevac, Hadži Milorad Stošić, Nataša Vučković i Mladen Grujić i zamenici članova Odbora Krsto Janjušević, Olivera Pešić, Aleksandra Jerkov i Dubravka Filipovski. Sednici nisu prisustvovali članovi Odbora Dejan Radenković, Petar Jojić i Elvira Kovač.

 Sednici su prisustvovali i predstavnici Ministarstva unutrašnjih poslova: Milica Ćatić, Zora Vulić, Emilija Joksić, Zoran Visković, Marko Milivojević i Vlada Nikolić i predstavnici Nacionalnog konventa o Evropskoj uniji: Vladimir Međak i Tara Tepavac.

Na predlog predsednika Odbora, usvojen je sledeći

**D n e v n i r e d**

1. Predlog zakona o strancima, koji je podnela Vlada u načelu,
2. Predlog zakona o azilu i privremenoj zaštiti, koji je podnela Vlada u načelu,
3. Predlog zakona o graničnoj kontroli, koji je podnela Vlada u načelu,
4. Predlog zakona o evidencijama i obradi podataka u oblasti unutrašnjih poslova, koji je podnela Vlada u načelu,
5. Predlog zakona o nacionalnom DNK registru, koji je podnela Vlada u načelu,
6. Predlog zakona o izmenama i dopunama Zakona o bezbednosti saobraćaja na putevima, koji je podnela Vlada u načelu,
7. Predlog za održavanje javnog slušanja o radnom tekstu amandmana na Ustav Republike Srbije, koji su podnele Nataša Vučković i Gordana Čomić,
8. Određivanje članova Odbora za učešće na Konferenciji „Korišćenje IPARD fonda EU“, koji će u saradnji sa Evropskim parlamentom biti organizovan u Narodnoj skupštini, 13. aprila 2018. godine.

 **Tačka 1.**

 Predsednik Odbora je otvorio prvu tačku Dnevnog reda, Predlog zakona o strancima, koji je podnela Vlada u načelu i reč dao predstavniku predlagača. M. Ćatić je rekla da imajući u vidu stalne i značajane promene u oblasti migracija, promene u procesu kretanja stanovništva kao i drugih činilaca koji su od značaja za praćenje migracija na domaćem i međunarodnom planu, donošenje novog Zakona o strancima kojim bi se na adekvatniji način prevazišle novonastale okolnosti predstavljaju jednu od osnovnih mera u svim strateškim dokumentima. Uočeni su određeni problemi i pravne praznine koje je neophodno otkloniti donošenjem novog pravnog akta koji na sveobuhvatan način reguliše oblast kretanja i boravka stranaca u Republici Srbiji. Jedan od ciljeva koji se postiže donošenjem zakona je usaglašavanje nacionalnog zakonodavstva u oblasti legalnih i iregularnih migracija sa direktivama Evropske unije koje uređuju ove oblasti. Z. Vulić je nabrojala novine koje su predviđene u Predlogu zakona kao što su: uručivanje pisanog obrazloženog akta u kojem se navode razlozi odbijanja ulaska stranaca u našu državu, obrazac kojim se odbija viza i ulazak, korpus prava koja se tiču viza, mogućnost odobravanja novih vrsta boravaka kao što su samostalni boravak i boravak humanitarne prirode i uključivanje Bezbednosno-informativne agencije u postupku odobravanja boravka u našoj zemlji. Na pitanje N. Čanka kako je regulisan postupak prelaska turista sa oružjem, rečeno je da je ovaj postupak regulisan Zakonom o oružju. Na pitanje A. Stevanovića da velikom broju aplikanata zahtev za vizu Srbije biva odbijen a da ne dobije ikakav odgovor u vezi razloga, rečeno je da izdavanje viza spada u nadležnost Ministarstva spoljnih poslova a da se u određenim slučajevima uključuje u postupak provere i Ministarstvo unutrašnjih poslova. D. Stojković je pohvalila da su se prilikom izrade Predloga zakona konsultovali sa svim relevantnim državnim, nevladinim i privrednim institucijama pa je postavila pitanje da li je bilo još predloga koji su bili uvaženi a nisu navedeni. Odgovoreno je da su uvaženi svi komentari i predlozi sa javnih rasprava koji su imali za svrhu olakšavanje samog pristupa postupku i ostvarivanju prava stranaca koji borave u našoj državi. Kako više nije bilo prijavljenih za reč, zaključena je diskusija a Predlog zakona je usvojen većinom glasova (1 nije glasao).

 **Tačka 2.**

 Predsednik Odbora je otvorio drugu tačku Dnevnog reda, Predlog zakona o azilu i privremenoj zaštiti, koji je podnela Vlada u načelu i reč dao predstavniku predlagača. M. Ćatić je napomenula da su rešenja i instituti u ovom Predlogu zakona prva faza harmonizacije sa zakonodavstvom Evropske unije (EU) u ovoj oblasti, a da će druga faza harmonizacije biti učinjena dve godine pre pristupanja Evropskoj uniji. E. Joksić je istakla da su razlozi za donošenje Zakona pre svega zbog nepreciznih definicija i nedostataka koji omogućavaju zloupotrebu sistema azila u važećem Zakonu o azilu koji je donet 2007. godine. Na pitanje D. Stojković u vezi podataka o podnetim zahtevima za azil u 2017. godini, navedeno je sledeće: 6.195 ljudi je izrazilo nameru da podnese zahtev za azil, 235 zahteva za azil je podneto, doneto je 508 odluka od kojih je za 159 zahteva obustavljen postupak, odobrena su tri utočišta za 3 lica, doneto je tri rešenja o supsidijarnoj zaštiti za 11 lica i 9 rešenja kojima se odbija zahtev za azil. Ministar unutrašnjih poslova je potpisao standardnu operativnu proceduru za postupanje prema migrantima, u koje spadaju i ranjive kategorije kao što su tražioci azila žrtve trgovine ljudima i maloletnici bez zakonskih staratelja ali i kategorija kao što su strani borci. Kako više nije bilo prijavljenih za reč, zaključena je diskusija a Predlog zakona je usvojen većinom glasova (2 nije glasalo).

 **Tačka 3.**

 N. Čanak je otvorio treću tačku Dnevnog reda i reč dao predstavniku predlagača. M. Ćatić je rekla da su osnovni ciljevi Zakona o graničnoj kontroli obezbeđenje državne granice, zaštita života i zdravlja ljudi i životne sredine, sprečavanje vršenja i otkrivanja krivičnih dela i prekršaja, sprečavanje iregularnih migracija, sprečavanje i otkrivanje drugih aktivnosti i radnji kojima se ugrožava javni red i mir, pravni poredak i javna bezbednost. Sistem integrisanog upravljanja granicom, kao takav i dalje egzistira u pravnom sistemu Republike Srbije a organi iz sistema integrisanog upravljanja granicom preuzimaju mere i aktivnosti kojima se reguliše zajedničko upravljanje granicom u skladu sa važećim zakonima, strategijama i drugim aktima. Z. Vasković je napomenuo da se, u skladu sa Šengenskim graničnim kodom, sada granična kontrola deli na osnovnu, detaljnu i minimum granične kontrole. Osnovni razlog za podelu na osnovnu i detaljnu kontrolu je zbog ubrzanja procesa kontrole na graničnim prelazima. Predlog zakona predviđa da ukoliko postoji potreba, u skladu sa analizom rizika, za detaljnom kontrolom, ista se obavlja na tzv. drugoj liniji kontrole što u praksi znači da se detaljne provere vrše na nekom drugom mestu na području graničnog prelaza čime se drugi putnici ne zadržavaju na prvoj liniji kontrole. Naveo je još jednu novinu koja se nalazi u Predlogu zakona a to je činjenica da se određene nadležnosti iz oblasti upravljanja graničnim pojasom, premerom, označavanjem i obeležavanjem, kao i izgradnja, opremanje i održavanje graničnih prelaza prenose na Republičku direkciju za imovinu Republike Srbije. Kada je reč o maloletnicima, predloženo je da maloletno lice do navršene 16. godine, državljanin Republike Srbije, kada putuje samo ili u pratnji drugog lica koje mu nije roditelj ili zakonski staratelj, mora posedovati overenu pisanu saglasnost oba roditelja ili zakonskog staratelja. Predlog zakona o graničnoj kontroli, u načelu je usvojen jednoglasno.

 **Tačka 4.**

 Predsednik Odbora je otvorio četvrtu tačku Dnevnog reda, Predlog zakona o evidencijama i obradi podataka u oblasti unutrašnjih poslova, koji je podnela Vlada u načelu, i reč dao predstavniku predlagača. M. Ćatić je je rekla da poglavlje 23 – Pravosuđe i osnovna prava, u koje je uključeno i Ministarstvo unutrašnjih poslova, zahteva jačanje svesti o standardima koje država kandidat treba da ispuni u pogledu vladavine prava, funkcionisanja pravosuđa, borbe protiv korupcije, zaštite ljudskih prava, pa između ostalih i prava na privatnost. Zakonom o evidencijama i obradi podataka u oblasti unutrašnjih poslova treba da se obezbedi zakonski okvir za obradu podataka o ličnosti u ovom ministarstvu, kao i sadržina evidencija u kojima se obrađuju ovi podaci, način čuvanja i rokovi čuvanja istih. Donošenjem ovog zakona biće ostvareno ustavno načelo neposredne primene zajemčenih ljudskih i manjinskih prava, biće ostvarena usaglašenost sa sistemskim zakonom u oblasti zaštite podataka o ličnosti, biće ostvarena usklađenost sa pravnim tekovinama Evropske unije, u skladu sa preuzetim obavezama Republike Srbije, kojima se naša država obavezuje da uskladi svoje zakonodavstvo sa komunitarnim zakonodavstvom i ostalim međunarodnim propisima koji se u konkretnom slučaju odnose na zaštitu ličnih podataka i privatnost, čime će se postići najviši stepen privatnosti svih građana Republike Srbije, navela je M. Ćatić. Kako se niko nije javio za reč, predsednik Odbora je zaključio diskusiju i stavio na glasanje Predlog zakona koji je usvojen većinom glasova (13 za i 1 nije glasao).

 **Tačka 5.**

 N. Čanak je otvorio petu tačku Dnevnog reda, Predlog zakona o nacionalnom DNK registru, koji je predložila Vlada u načelu i reč dao predstavniku predlagača. M. Ćatić je rekla da je usvajanjem ovog zakona predviđeno uspostavljanje jedinstvenog DNK registra, za potrebe vođenja krivičnog postupka i rasvetljavanja krivičnih dela, utvrđivanja identiteta nestalih ili nepoznatih lica i leševa, delova tela, kao i obrada podataka dobijenih forenzičko-genetičkim analizama. M. Milivojević je rekao da Predlog zakona predstavlja nov zakon koji ima poseban odnos sa Zakonikom o krivičnom postupku i sa Zakonom o policiji kada su u pitanju identifikacija izvršilaca krivičnih dela ili utvrđivanje identiteta. Predlog zakona je u skladu sa Odlukom Saveta 2008/615/JNA o jačanju prekogranične saradnje, posebno u suzbijanju terorizma i prekograničnog kriminala, čiji član 2. govori o tome da svaka država treba da uspostavi nacionalnu bazu podataka o analizi DNK. U našoj državi trenutno postoje 7 laboratorija koje se bave DNK analizom i veštačenjima, jedino laboratorija Ministarstva unutrašnjih poslova je akreditovana. Na kraju svog izlaganja je rekao da se potpuna usklađenost sa Okvirnom odlukom 2008/977/JNA o zaštiti ličnih podataka koja je zamenjena Direktivom EU 2016/680 o zaštiti pojedinca u vezi sa obradom ličnih podataka od strane nadležnih tela u svrhu sprečavanja, istrage, otkrivanja ili izvršenja krivičnih sankcija i o slobodnom kretanju takvih podataka, predviđa donošenjem podzakonskog akta koji donosi ministar u roku od godinu dana od dana stupanja na snagu ovog Zakona. D. Šormaz je istakao značaj oblasti koju reguliše ovaj Predlog zakona i smatra da bi deo u vezi identifikacije osobe trebalo da stoji u Zakonu a ne u podzakonskim aktima. Kako se niko više nije javio za reč, predsednik Odbora je zaključio diskusiju i stavio na glasanje Predlog zakona koji je usvojen jednoglasno.

 **Tačka 6.**

 Predsednik Odbora je otvorio šestu tačku Dnevnog reda i reč dao predstavniku predlagača. M. Ćatić je navela koje su novine u Predlogu zakona u odnosu na važeći Zakon kako bi se otklonili nedostaci koji su primećeni u toku primene važećeg Zakona. Postizanje veće efikasnosti u njegovoj primeni zahteva usaglašavanje odredbi ovog Zakona sa ostalom zakonskom regulativom, pre svega sa odredbama Zakona o prekršajima. Izmene i dopune pojedinih odredbi Zakona predložene su u cilju usaglašavanja sa važećim pravnim propisima Evropske unije u ovoj oblasti. V. Nikolić je rekao da je Predlog zakona delimično usklađen sa zakonodavstvom Evropske unije a da će potpuna usklađenost biti postignuta donošenjem podzakonskih propisa. Kako se niko nije javio za reč, predsednik Odbora je zaključio diskusiju i stavio na glasanje Predlog zakona o izmenama i dopunama Zakona o bezbednosti saobraćaja na putevima, koji je usvojen većinom glasova (12 za, 1 uzdržan i 1 nije glasao).

 **Tačka 7.**

 Predsednik Odbora je otvorio sedmu tačku Dnevnog reda - Predlog za održavanje javnog slušanja o radnom tekstu amandmana na Ustav Republike Srbije, koji su podnele Nataša Vučković i Gordana Čomić. N. Vučković smatra da je neophodno da se narodni poslanici u ovoj fazi upoznaju sa radnim tekstom amandmana na Ustav Republike Srbije. G. Čomić je dodala da je jedan od predloga da postupak i procedura izmena Ustava u Narodnoj skupštini bude deo javnog slušanja. D. Šormaz je izneo mišljenje da nije potrebno održati javno slušanje dok se ne vidi stav Venecijanske komisije. Predlog za održavanje javnog slušanja je većinom glasova odbijen (9 protiv, 4 za i 1 nije glasao).

 **Tačka 8.**

 Odbor je većinom glasova (13 za i 1 nije glasao) odredio Dragana Šormaza i Mladena Grujića za učesnike na Konferenciji „Korišćenje IPARD fonda EU“, koji će u saradnji sa Evropskim parlamentom biti organizovan u Narodnoj skupštini, 13. aprila 2018. godine.

 Na kraju sednice Odbor je usvojio zapisnike sa 29., 30. i 31. sednice Odbora.

 Sednica je završena u 16.30 časova.

SEKRETAR ODBORA PREDSEDNIK ODBORA

Aleksandar Đorđević Nenad Čanak